পূজ্য বনভন্তে আদর্শ বৌদ্ধ জীবন ও আদর্শ বৌদ্ধ গৃহীর স্বপ্ন দেখতেন, তাদের শীলসম্পদ, জ্ঞান-বুদ্ধি-কৌশলসম্পদ এবং স্বাস্থ্য-সম্পদের মাধ্যমে। তিনি আদর্শ বৌদ্ধপল্লীর স্বপ্ন দেখতে সুপরিসর পীচঢালা পথের দুই পাশে কুল-ফলের বাগানযুক্ত সুরক্ষিত প্রাচীরের তোরণে বাড়ির কর্তার নামফলক আর কলিং-বেলযুক্ত বিদ্যুৎ, জল ইত্যাদির সুব্যস্থাসম্পন্ন সারিবদ্ধ বাড়ির সজ্জিত বৌদ্ধপল্লীর স্বপ্ন দেখতেন। তিনি আদর্শ বৌদ্ধ সমাজের স্বপ্ন দেখতেন, পঞ্চশীলনীতি আর মৈত্রী-করুণা-মুদিতা-উপেক্ষা গুণের অনুশীলনভিত্তিক সমাজ জীবনের মধ্যে। তিনি বলতেন, আদর্শ বৌদ্ধ সমাজে ও জাতিতে গৃহী-প্রব্রজ্জিত উভয়ে স্ব স্ব শীল-বিনয়ে সুপ্রতিষ্ঠিত থেকে পঞ্চবিধ পাপ-উৎপাদক নিষিদ্ধ বাণিজ্য পরিত্যাগপূর্বক (প্রাণী, মাংস, নেশা, বিষ, অস্ত্র ইত্যাদি বাণিজ্য) অন্য যে-কোনো জীবিকায় সুশৃঙ্খল (দান-শীল-ভাবনা, আর শীল-সমাধি-প্রজ্ঞা) জীবনযাপনে অভ্যস্ত হওয়া। মিথ্যাদান, মিথ্যাশীল, মিথ্যা-ভাবনা, মিথ্যা-সমাধি, মিথ্যা-প্রজ্ঞার শিকার না হওয়া।